
–	atsižvelgdamas į ankstesnes rezoliucijas dėl Kirgizijos,
–	atsižvelgdamas į Darbo tvarkos taisyklių 150 straipsnio 5 dalį ir 136 straipsnio 4 dalį,
A.	kadangi neseniai buvo atliktos kratos Kirgizijos socialinių demokratų partijos (SDK) būstinėje; kadangi prieš 2024 m. lapkričio mėn. vietos savivaldos rinkimus Biškeko apylinkės teismas nurodė iki 2025 m. sausio 13 d. suimti SDK lyderį Temirlaną Sultanbekovą ir kitus partijos pareigūnus; kadangi jie buvo suimti remiantis įtarimais dėl rinkėjų papirkimo, o pagrindinis įrodymas buvo nežinomos kilmės garso įrašas, kuriam neaišku ar buvo gautas teismo leidimas, o jo ryšys su sulaikytaisiais nežinomas; kadangi SDK įrodė, jog mokėjimai kampanijos darbuotojams, kaip nurodyta įrašuose, buvo skaidrūs; kadangi T. Sultanbekov kaip protesto ženklą savo sulaikymo dieną pradėjo bado streiką, ir jo fizinė būklė nuo to laiko labai pablogėjo; kadangi Biškeko rinkimų komisija diskvalifikavo partijos kandidatus iš savivaldos rinkimų Biškeke;
B.	kadangi pastaraisiais metais demokratijos standartai ir žmogaus teisių padėtis Kirgizijoje labai suprastėjo;
C.	kadangi nepriklausoma žiniasklaida, pvz., „Kloop“, „Temirov Live“, „Ait Ait Dese“ ir „Azattyk“, žurnalistai ir tinklaraštininkai ir toliau patiria represijas; kadangi politiniams oponentams ir pilietinės visuomenės kritikams slopinti vis dažniau naudojamasi tiek teisminių institucijų, tiek tvarkos prižiūrėtojų vykdomais smurtiniais veiksmais;
D.	kadangi ES ir Kirgizijos tvirtesnės partnerystės ir bendradarbiavimo susitarimui taikoma Parlamento pritarimo procedūra ir reikalaujama, kad Kirgizija visapusiškai laikytųsi savo pareigos apsaugoti žmogaus teises ir laikytis demokratinių standartų;
1.	yra susirūpinęs dėl abejotinų Temirlano Sultanbekovo ir kitų demokratiją remiančių aktyvistų Kirgizijoje sulaikymo priežasčių ir galimų politinių motyvų, dėl kurių jiems iškelta baudžiamoji byla;
2.	primygtinai ragina Kirgizijos valdžios institucijas nedelsiant paleisti T. Sultanbekovą ir kitus partijos pareigūnus ir vietoj sulaikymo taikyti alternatyvias priemones, gerbiant jų teisę į tinkamą procesą ir užtikrinant pilietines ir politines teises, garantuojamas pagal Kirgizijos konstituciją ir tarptautinius įsipareigojimus; ragina valdžios institucijas užtikrinti jo saugumą ir gerovę;
3.	primygtinai ragina Kirgizijos vyriausybę nutraukti opozicijos partijų, nepriklausomų žiniasklaidos priemonių ir žurnalistų bauginimo ir teisinio persekiojimo kampaniją; yra susirūpinęs dėl to, kad pagal Rusijos pavyzdį buvo priimtas „užsienio agentų“ įstatymas; primygtinai ragina Kirgizijos valdžios institucijas panaikinti visus kaltinimus žmogaus teisių gynėjams, be kita ko, kanalų „Temirov Live“ ir „Ait Ait Dese“ žurnalistams Makhabatui Tazhibekui Kyzy, Azamatui Ishenbekovui, Aktilekui Kaparovui ir Ayke Beishekeevai;
4.	ragina Kirgizijos valdžios institucijas paisyti žmogaus teisių ir laikytis demokratinių standartų bei užtikrinti pagrindines laisves, vadovaujantis partnerystės ir bendradarbiavimo susitarimo bei Bendrosios lengvatų sistemos nuostatomis;
5.	ragina visas ES institucijas ir įstaigas, visų pirma ES delegaciją Kirgizijoje, toliau reikšti didelį susirūpinimą dėl blogėjančios žmogaus teisių padėties Kirgizijos valdžios institucijoms ir apsvarstyti galimybę imtis kitų veiksmų, jei padėtis toliau blogėtų;
6.	paveda Pirmininkei perduoti šią rezoliuciją Tarybai, Komisijai, Sąjungos vyriausiajai įgaliotinei užsienio reikalams ir saugumo politikai ir Komisijos pirmininko pavaduotojai, ES specialiajam įgaliotiniui Vidurinėje Azijoje, valstybėms narėms, JT Žmogaus teisių tarybai ir Kirgizijos valdžios institucijoms.

